钦定古今图书集成/方舆汇编/职方典/第1413卷 > 庆远府星野考 府志
## 钦定古今图书集成/方舆汇编/职方典/第1413卷 > 庆远府星野考 府志

府总

庆远系岭南之西，所属宜山等四县一州及各土州等处，俱在交趾、日南二郡界，皆上应轸十三度，属荆州鹑尾之次。

宜山附城西，四时皆春气，遇雨则生寒，晴则生煖。草无干枯，树鲜凋谢，见雪以为祥瑞。河池、天河皆同之。

思恩县四时之序，遇晴则煖，遇雨则寒。有瘴气。三四月为青茅瘴，九十月为黄茅瘴，土人食槟榔解之。然地居万山中，风多晕人，暖无酷热，寒亦无严冻，多雨雾，少冰雪，而时常阴晦焉。荔波县春有桃花瘴，夏有青草瘴，秋有黄草瘴，冬有枯岭瘴，皆水吐岚氛，山蒸毒气，凭虚御风，值者头晕目懵，腹胀肢软，摄卫之宜，相传预食松萝茶。抑槟榔蒌子。少可防之。